**INSTITUT ZA ANTROPOLOGIJU**

Institut za antropologiju nositelj je kontinuirane znanstvenoistraživačke djelatnosti koju provodi u nadležnosti Minstarstva znanosti i obrazovanja Republike Hrvatske punih 25 godina. Osnovan je 1992. godine kao samostalna znanstveno-istraživačka organizacija odvajanjem od Instituta za medicinska istraživanja i medicinu rada, a akademik Rudan imenovan je njegovim prvim ravnateljem. Rad Instituta ističe se provođenjem znanstvenih istraživanja iz područja genetičke, biomedicinske, sociokulturne, lingvističke, evolucijske i arheološke antropologije. Od svoga osnivanja do danas zadržao je interdisciplinarni holistički pristup u znanstvenoistraživačkom radu što mu je omogućilo uspostavljanje čvrstih veza sa stručnjacima iz različitih znanstvenih područja, a vezanih uz zajedničke antropološke teme što ga čini jedinstvenim u zemlji i prepoznatljivim u međunarodnim znanstvenim krugovima.

Rezultati kvalitetne suradnje Instituta s najprestižnijim svjetskim sveučilištima i institucijama (Max Planck Institute for Evolutionary Anthropology, Leipzig, Njemačka, University of South Florida, SAD, University of Wyoming, SAD, Penn State University, SAD, University of Cambridge, UK, Loughborough University, UK, Institute for Molecular and Cell Biology, University of Tartu, Estonija, University of Wien, Austrija, Université de Bordeaux II, Francuska, Kyushu University, Fukuoka, Japan, itd.) ocrtavaju se u brojnim prestižnim međunarodnim (FP6, FP7, HORIZON 2020, COST, NIH) i domaćim (HRZZ) projektima i znanstvenim radovima objavljeni u prestižnim svjetskim znanstvenim časopisima (Science, Nature, Quaternary International, PLOS One, Journal of Human Evolution, Antiquty, Homo, itd.) te knjigama svjetski poznatih izdavača (Springer, Elsevier, John Willey&Sons, Cambridge University Press, itd.) što ga svrstava među najjače znanstvene institute u Hrvatskoj.

Od samog početka Institut sudjeluje i u visokom obrazovanju i u stručnom radu na nekoliko sveučilišta u Republici Hrvatskoj. Važno je istaknuti i kako Institut za antropologiju prati razvoj društva i znanosti te u skladu s time nastoji odgovoriti na postavljene izazove, bilo da se oni odnose na razumijevanje prošlosti, sadašnjosti ili da su usmjereni ka budućnosti. S obzirom na interdisciplinarni karakter antropologije i holistički pristup koji Institut primjenjuje, rezultati istraživanja izuzetno su korisni široj, općoj populaciji. Predstavljanjem rezultata svojih istraživanja u obliku različitih javnih predavanja, radijskih i televizijskih emisija, dokumentarnih filmova, radionica, izložbi, edukacija, znanstveno-popularnih publikacija i sl. Institut ujedno utječe i na kreiranje javnih politika i strategija.

**ŠKOLA BIOLOŠKE ANTROPOLOGIJE**

Institut za antropologiju ima i dugogodišnje iskustvo u organizaciji međunarodnih znanstvenih kongresa: od 1975. godine organizira međunarodnu Školu biološke antropologije “Dr. Hubert Maver”, a od 1984. godine međunarodnu konferenciju Antropologija i zdravlje. Na oba skupa svake godine sudjeluju najpoznatiji i najuspješniji antropolozi iz Europe i svijeta. Institut je do 2017. godine organizirao ukupno četrdeset i dvije Škole biološke antropologije i trideset i šest konferencija Antropologija i zdravlje. U organizaciji Instituta za antropologiju u Zagrebu održana su i tri kongresa Europskog antropološkog društva, Svjetski kongres IUAES-a (International Union of Anthropological and Ethnological Sciences), IUAES inter kongres, te tri međunarodna LINEE (Languages in a Network of European Excellence) kongresa. Velikim angažmanom Institut je uspio u svojoj namjeri da nastavi dovoditi jedne od najpoznatijih antropoloških kongresa u Hrvatsku što potvrđuje i organizacija velikog međunarodnog kongresa koji će se održati u Zagrebu 2018. godine pod nazivom 22nd European Meeting of the Paleopathology Association, kao i međunarodni skup “XV International Congress of Auxology” koji će se također održati 2020. godine u Hrvatskoj u organizaciji Instituta.

Može se zaključiti kako je Institut za antropologiju međunarodno prepoznata i priznata znanstvena organizacija koja svojim dugogodišnjim djelovanjem povezuje razna područja antropološke znanosti i ove godine slavi 25 godina svoga samostalnog postojanja. Ovogodišnjom, 43. Školom biološke antropologije “Dr. Hubert Maver” naziva “New horizons in anthropology”, svečano će se obilježit četvrt stoljeća rada Instituta, gdje će svoje najnovije znanstvene spoznaje predstaviti šest svjetski značajnih antropologa iz različitih područja znanosti, ujedno i dugogodišnjih suradnika Instituta za antropologiju:

* Svante Pääbo, ravnatelj Max Planck Instituta za evolucijsku antropologiju (Leipzig, Njemačka) jedan od osnivača paleogenetike, te voditelj tima znanstvenika koji je prvi sekvencionirao genom neandertalaca;
* Brunetto Chiarelli, profesor emeritus Sveučilišta u Firenci, Italija, poznat po otkriću kromosomskih mutacija koje razlikuju čovjeka od primata te osnivač međunarodnog “European Anthropological Association”;
* Linda Bennett, profesorica emerita Sveučilišta u Memphisu, SAD, predsjednica i osnivačica Konzorcija primijenjene antropologije (Consortium of Practicing and Applied Anthropology – COPAA) i začetnica američko-hrvatske suradnje u području antropologije;
* Richard Villems, predsjednik Estonske akademije znanosti te dugogodišnji ravnatelj uglednog Estonskog biocentra koji se bavi arheogenetikom i populacijskom genetikom;
* Ranjan Deka, profesor epidemiologije Sveučilišta Cincinnati, SAD, koji se dugi niz godina bavi istraživanjima kompleksnih bolesti i metaboličkog sindroma (između ostalog i na istočnojadranskim otocima);
* Florin Grigorescu, profesor molekularne genetike na Sveučilištu Montpellier, Francuska, voditelj FP7 projekta „MEDIGENE“, koji istražuje genetičke i okolišne čimbenike rizika za razvoj metaboličkog sindroma u mediteranskim populacijama.

S obzirom na navedena zvučna i prestižna imena svjetske znanosti koja dolaze u Zagreb na 43. Školu biološke antropologije “Dr. Hubert Maver”, navedeni kongres se može smatrati jednim od važnijih događanja na znanstvenoj sceni Hrvatske u ovom razdoblju te se nadamo da će javnost prepoznati njegovu važnost.